Magistraţii din cadrul Tribunalului Neamţ au aplicat una din cele mai mari pedepse din ultima perioadă de timp împotriva unui minor, 15 ani de închisoare. Sancţiunea a fost dispusă împotriva unui adolescent de 17 ani, din satul Traian, comuna Zăneşti, care a fost judecat şi găsit vinovat de comiterea infracţiunilor de omor şi tentativă de omor, după ce s-a certat cu doi unchi, pe unul l-a ucis, iar celuilalt i-a provocat leziuni care l-au adus la un pas de moarte.
Tânărul mai avea la activ alte pedepse pentru fapte de violenţă, acestea fiind contopite cu cea din dosarul de crimă. Instanţa l-a obligat să achite 5.500 lei şi 4.000 de euro, în total aproximativ 25.500 lei, cu titlu de despăgubiri civile şi cheltuieli judiciare. Decizia instanţei de fond nu este definitivă şi poate fi atacată la Curtea de Apel Bacău.
Fapta a avut loc pe 6 mai 2023, în urma conflict spontan între părţile implicate, generat de nemulţumiri mai vechi, dar şi consumul de băuturi alcoolice. Înarmat cu un topor, minorul şi-a lovit ambii unchi. Una dintre victime nu a mai putut fi salvată de cadrele medicale, iar cealaltă a ajuns în stare gravă pe patul de spital (amănunte aici). Imediat după incidentul sângeros tânărul a fost arestat preventiv, măsura privativă de libertate fiind prelungită succesiv, în acest moment băiatul aflându-se în Centrul de detenţie Tichileşti.
(G.S.)